REPUBLIKA SRBIJA

NARODNA SKUPŠTINA

Odbor za Kosovo i Metohiju

15 Broj: 06-2/326-14

30. oktobar 2014. godine

B e o g r a d

Z A P I S N I K

ČETVRTE SEDNICE ODBORA ZA KOSOVO I METOHIJU

SAZVANE ZA 27. OKTOBAR 2014. GODINE A ODRŽANE 28. OKTOBRA 2014. GODINE

Sednica je prvobitno sazvana za 27. oktobar 2014. godine, ali zbog nemogućnosti usklađivanja termina pozvanih učesnika na sednicu, pomerena je za 28. oktobar 2014. godine.

Sednica je počela u 11,10 časova.

Sednici su prisustvovali članovi Odbora: Milovan Drecun, Goran Bogdanović, Momir Stojanović, Miodrag Linta, Miljana Nikolić, Vladeta Kostić, Zoran Jozić, Nenad Mitrović, Zvonimir Stević, Borislav Stefanović, Miroljub Stanković, Miroslav Markićević i Aleksandar Čotrić.

Sednici Odbora su prisustvovali zamenici odsutnih članova Odbora: Dušan Stupar (član nedostaje) i Ivana Dinić (član Siniša Maksimović).

Sednici Odbora nisu prisustvovali članovi Odbora: Aleksandar Jablanović i Đorđe Kosanić, ni njihovi zamenici.

Pored članova Odbora sednici su prisustvovali i narodni poslanici: Zoran Babić, prof. dr Marko Atlagić i Dejan Radenković.

Sednici su prisustvovali i Marko Đurić, direktor Kancelarije za Kosovo i Metohiju, Dušan Kozarev, zamenik direktora Kancelarije, Ivan Jakšić i Damjan Jović savetnici direktora Kancelarije i Željko Jović, zamenik savetnika direktora Kancelarije.

Sednici su iz Ministarstva unutrašnjih poslova prisustvovali: Zoran Alimpić, načelnik Uprave policije, Milenko Božović, komandant Žandarmerije i Slaviša Arsenijević, načelnik koordinacione Uprave za Kosovo i Metohiju.

Iz Ministrstva odbrane, sednici Odbora je prisustvovala Biljana Babić, sekretar Ministarstva odbrane.

Takođe, sednici su prisustvovali i Vasa Jelić, načelnik Kosovsko-mitrovačkog upravnog okruga, Jovica Budurić, načelnik Prizrenskog upravnog okruga, Srđan Mitrović, načelnik Kosovsko pomoravskog upravnog okruga, Vinka Radosavljević, načelnik Pećkog upravnog okruga i Srđan Petković, načelnik Kosovskog upravnog okruga.

Sednici su prisustvovali gradonačelnici opština u Autonomnoj pokrajini Kosovo i Metohija: Branimir Stojanović - Gračanica, Dragan Nikolić – Patreš, Pasijane, Srećko Spasić – Klokot, Gradimir Mikić – Ranilug, Svetislav Ivanović – Novo Brdo, Bratislav Nikolić – Štrpce, Stevan Vulović – Zubin Potok.

Takođe, sednici Odbora su prisustvovali i poslanici «Srpske liste» u kosovskoj skupštini i to: Milka Vuletić, Milena Milićević, Slavko Simić, Bojan Mitić, Velimir Rakić, Jelena Bontić, Jasmina Živković i Saša Milosavljević.

Sednici je prisustvovao i Aleksandar Radovanović, glavni pravni savetnik Srpske pravoslavne crkve.

Sednici Odbora su uredno pozvani da prisustvuju, ali su obavestili da nisu u mogućnosti da prisustvuju i uzmu češće u radu: Gabriele Meuci, šef Misije EULEKS-a na Kosovu, Farid Zarif, Misija UNMIK-a na Kosovu i ambasador Žan Klod Šlumberger, Misija OEBS-a na Kosovu.

Pre prelaska na utvrđivanje predloženog dnevnog reda, predsednik je obavestio da je sednicu Odbora prvobitno sazvao za 27. oktobar 2014. godine ali je odložio dan početka sednice za 28. oktobar 2014. godine, pa shodno članu 86. stav 4. Poslovnika Narodne skupštine obrazložio je da je takav postupak uradio zbog usklađivanja termina pozvanih učesnika na sednicu Odbora.

Na predlog predsednika Odbora, jednoglasno je (12 „za“) usvojen sledeći:

D n e v n i r e d

1. Informisanje članova Odbora o aktuelnoj bezbednosnoj situaciji na AP Kosovo i Metohija, sa posebnim osvrtom na bezbednost srpskog stanovništva;

2. R a z n o.

Pre prelaska na razmatranje utvrđenog dnevnog reda jednoglasno (12 „za“) i bez primedaba usvojen je zapisnik druge sednice Odbora, održane 1. avgusta 2014. godine.

Pre prelaska na prvu tačku utvrđenog dnevnog reda, dogovoreno je da Odbor radi u skladu se vremenom za raspravu iz člana 75. Poslovnika Narodne skupštine.

Prva tačka dnevnog reda – **Informisanje članova Odbora o aktuelnoj bezbednosnoj situaciji na AP Kosovo i Metohija, sa posebnim osvrtom na bezbednost srpskog stanovništva**

Uvodne napomene izneli su: Marko Đurić, direktor Kancelarije za Kosovo i Metohiju, Slaviša Arsenijević, načelnik koordinacione Uprave za Kosovo i Metohiju i Biljana Babić, sekretar Ministarstava odbrane.

Takođe, uvodne napomene su izneli i načelnici upravnih okruga: Srđan Petković, načelnik Kosovskog upravnog okruga, Srđan Mitrović, načelnik Kosovsko pomoravskog upravnog okruga, Vasa Jelić, načelnik Kosovsko-mitrovačkog upravnog okruga, Vinka Radosavljević, načelnik Pećkog upravnog okruga, Jovica Budurić, načelnik Prizrenskog upravni okrug, kao i gradonačelnici i predsednici opština: Branimir Stojanović – Gračanica, Dragan Nikolić – Patreš, Pasijane, Srećko Spasić – Klokot, Gradimir Mikić – Ranilug, Svetislav Ivanović – Novo Brdo, Bratislav Nikolić – Štrpce i Jasmina Živković, poslanica «Srpske liste» u kosovskoj skupštini.

U diskusiji su učestvovali Milovan Drecun, Goran Bogdanović, Momir Stojanović, Zvonimir Stević, Vladeta Kostić, kao i narodni poslanik Zoran Babić.

Tokom diskusije izneta je pohvala i zadovoljstvo pripremom i organizacijom sednice Odbora, uz izraženo očekivanje da će biti češće sličnih zajedničkih aktivnosti, sednica i sastanaka sa načelnicima upravnih okruga, gradonačelnicima i predsednicima opština sa Kosova i Metohije, kao i poslanicima „Srpske liste“ u kosovskoj skupštini a sve u cilju da se pošalje poruka jedinstva, sloge i mira koja bi ohrabrila srpski i ostali nealbanski narod na Kosovu i Metohiji i pokazala da Republika Srbija brine i vodi računa o narodu u južnoj srpskoj pokrajini. S tim u vezi, predloženo je da bi bilo od značaja da se održe zajedničke sednice ili sastanci i po pitanjima obrazovanja, zdravstva i drugih tema, gde bi se izašlo sa predlogom mera, kao i da ekonomsko-socijalna situacija na prostoru Kosova i Metohije je krucijalna i važna i da je potrebno da se više napora i aktivnosti posveti tom pitanju.

U toku diskusije članovi Odbora su izneli kritike zbog nedolaska na sednicu predstavnika međunarodne zajednice na Kosovu i Metohiji, jer su time ostali uskraćeni na odgovore o aktuelnim dešavanjima, incidentima i bezbednosnoj situaciji na Kosovu i Metohiji. S tim u vezi, ocenjeno je da je potrebno da Republika Srbija odnosno Vlada zauzme čvršći stav prema međunarodnoj zajednici, kao i njenim predstavnicima po pitanju bezbednosti i aktuelnih incidenata prema srpskom i ostalom nealbanskom stanovištvu u južnoj srpskoj pokrajini. Izraženo je i negodovanje zbog, još uvek, neformiranja izvršne vlasti na Kosovu koje, samim tim, povlači i neformiranje zajednice srpskih opština. Takođe, izneta je i ideja da bi bilo dobro, u budućnosti, da sporazum koji bi se eventualno postigao između poslanika „Srpske liste“ u kosovskoj skupštini i kosovske izvršne i zakonodavne vlasti, bude pre svega razmatran u Narodnoj skupštini odnosno na Odbor za Kosovo i Metohiju, kako bi se narodni poslanici upoznali sa njim, njegovim uslovima, prednostima i nedostacima, a sve u cilju očuvanja vitalnih državnih i nacionalnih interesa na Kosovu i Metohiji. Pojedini članovi Odbora su izrazili žaljenje zbog činjenice da zvaničnici Albanije se sve češće, u sredstvima javnog informisanja ali i na druge načine, pojavljuju, direktno ili indirekto, u ulozi posrednika ili podparola kosovskim institucijama što je direktno i isključivo mešanje u unutrašnje stavri jedne suverene države. Tokom diskusije, složili su se sa predlogom da se, u narednom periodu, zakaže sastanak, sa predstavnicima međunarodne zajednice (KFOR, EULEKS, UNMIK) na Kosovu i Metohiji i poslanicima „Srpske liste“ u kosovskoj skupštini, koji bi i bili inicijatori sastanaka, a sastanku bi prisustvovcali i narodni poslanici, članovi Odbora za Kosovo i Metohiju, gde bi se zajednički uticalo da međunarodna zajednica, koja i nosi odgovornost i ima mandat, učini sve što je u njenoj moći da zaštiti srpsku zajednici, srpski i nealbanski živalj na Kosovu i Metohiji.

Nakon diskusije, na predlog predsednika, Odbor je, kao rezultat diskusije, jednoglasno usvojio sledeći tekst Predloga zaključka povodom informisanja članova Odbora o aktuelnoj bezbednosnoj situaciji na AP Kosovo i Metohija, sa posebnim osvrtom na bezbednost srpskog stanovništva:

1. Odbor za Kosovo i Metohiju konstatuje da je bezbednost srpskog naroda u AP Kosovo i Metohija konstantno nezadovoljavajuća, te da se u poslednje vreme značajno pogoršava, što suštinski ugrožava opstanak srpskog naroda i njegova osnovna ljudska prava i slobode.
2. Odbor oštro osuđuje etnički motivisane napade na srpski narod, njegovu imovinu i pravoslavne svetinje, koji imaju za cilj da nasiljem zastraše srpsko stanovništvo i nateraju ga na iseljavanje a da prognane Srbe obeshrabre  da se vrate u domove iz kojih su proterani. Takva situacija je neprihvatljiva.
3. Odbor  pruža punu podršku srpskom narodu da ostane da živi u miru i bezbednosti i opstane u AP Kosovo i Metohija.
4. Odbor poziva međunarodnu zajednicu da učini sve što je u njenoj moći, a od međunarodnog prisustva u AP Kosovo i Metohija: UNMIK, OEBS, EU, KFOR, EULEX, očekuje i traži da bez odlaganja i u punoj meri stvori uslove za punu i održivu bezbednost posebno ugroženog srpskog naroda, kao i ostalih nealbanaca na Kosovu i Metohiji. To je najvažniji zadatak u mandatu prisutnih međunarodnih  misija i merilo njihovog (ne)uspeha.
5. Odbor izražava žaljenje što se pozvani predstavnici međunarodnih misija na Kosovu i Metohiji, i pored urednih poziva, nisu odazvali da prisustvuju  sednici Odbora na kojoj je razmatrana aktuelna bezbednosna situacija u AP Kosovo i Metohija. Takvo ponašanje nije konstruktivno. Odbor izražava punu spremnost da u narednom periodu ostvari poželjan nivo komunikacije i saradnje sa međunarodnim misijama u AP Kosovo i Metohija. Odbor je otvoren i spreman za saradnju.
6. Odbor poziva privremene institucije samouprave na Kosovu i Metohiji da bez odlaganja suštinski, delima a ne samo verbalno, povećaju stepen zaštite srpskog naroda i ostalih nealbanaca na nivo koji je neophodan da oni žive bezbedno i mirno, da se ne ponašaju pristrasno i diskriminatorski prema Srbima i ostalim nealbancima kada su oni izloženi nasilju, da učine sve da se otkriju i kazne počinioci etničkih motivisanog nasilja i incidenata, uništavanja, uzurpacije i otimanja njihove imovine.
7. Odbor poziva lidere albanske zajednice, na kojima je najveća odgovornost za stanje u Pokrajini, da svakodnevno, javno i nedvosmisleno šalju poruke mira, suživota i poštovanja Srba i ostalih  nealbanaca, da učine sve da se spreči etnički motivisano nasilje nad Srbima i ostalim nealbancima a počinioci tih nedela efikasno otkriju i procesuiraju. Odbor očekuje od albanskih ledira da budu iskreno posvećeni izgradnji multietničkog, multikonfesionalnog demokratskog društva u AP Kosovo i Metohija, u kome će svi, bez obzira na nacionalnost i veroispovest, živeti  bezbedno, u miru, toleranciji i međusobnom poštovanju. Odbor će takvo ponašanje albanskih lidera pozdraviti i ohrabriti. To je jedini put koji vodi u prosperitetnu budućnost.

Dogovoreno je, da Služba Odbora, uz predhodnu saglasnost predsednika, pripremi konačan tekst Predloga zaključka o kojem bi se na narednoj sednici članovi Odbora izjasnili i usvojen zaključak bi se prosledio predstavnicima međunarodne zajednice na Kosovu i Metohiji i predstavnicima sredstava javnog informisanja.

Druga tačka dnevnog reda – **R a z n o**

Predsednik Odbora najavio novu sednicuna kojoj će članovi Odbora biti informisani o rasvetljavanju i procesuiranju odgovornih za zločine počinjene na KiM počev od 1998. godine do danas, kao i o saradnji nadležnih organa Republike Srbije sa EULEX-om.

Na kraju predsednik je najavio da će nakon završetka sednice Odbora, biti organizovana zajednička konferencija za novinare sa saopštenjem za javnost, sa pozvanim učesnicima na sednicu i članovima Odbora, u centralnom holu, u Domu Narodne skupštine.

Sednica je završena u 13,25 časova.

**Sastavni deo ovog zapisnika čini prepis obrađenog tonskog snimka, vođen na sednici Odbora.**

SEKRETAR ODBORA PREDSEDNIK ODBORA

Zdravka Erak mr Milovan Drecun